## Martínez Mus destaca la inversió de 6 milions d’euros per a la reparació d’infraestructures danyades per les inundacions en el port de Cullera

*** El conseller ha comprovat l’estat dels treballs de reconstrucció i ha avançat que este estiu es faran les labors de dragatge
* Martínez Mus destaca que “estes actuacions tenen l’objectiu d’assegurar que este port, vital per a Cullera, es recupere i s’enfortisca al més prompte possible”**

La Generalitat, mitjançant un contracte d’emergència, executa els treballs de reparació de les instal·lacions portuàries afectades per les inundacions, amb una inversió de 6 milions d’euros.

Tal com ha destacat el conseller de Medi Ambient, Infraestructures i Territori, Vicente Martínez Mus, “estes actuacions tenen l’objectiu d’assegurar que este port, vital per a Cullera, es recupere i s’enfortisca al més prompte possible”. Martínez Mus ha comprovat l’estat dels treballs de reconstrucció junt amb el director general de Costes, Ports i Aeroports, Marc García Manzana, i l’alcalde de Cullera, Jordi Mayor.

La crescuda del riu Magre va comportar que el cabal registrat en el riu Xúquer a l’altura del municipi de Cullera fora molt elevat, la qual cosa va suposar un gran arrossegament de sediments cap a la desembocadura, igual que danys estructurals en algunes zones del port de Cullera.

En una primera fase van tindre lloc les inspeccions i les labors de manteniment realitzades pels equips de vigilància i tècnics de la Direcció General de Costes, Ports i Aeroports, que van evidenciar l’existència de danys en els depòsits de tota mena de materials i arrossegaments en el llit i el canal de navegació, a més de desperfectes en els elements de contenció, talussos i camins adjacents i deterioracions en els molls, tant d’ús pesquer com d’oficines.

Una vegada comprovats els danys existents, es va constatar la necessitat d’escometre treballs d’emergència de reparació de les diverses instal·lacions del port, que van començar en una segona fase que s’està desenrotllant.

En esta línia, Martínez Mus ha valorat l’esforç de la Conselleria per a fer front a una inversió necessària per a reconstruir les infraestructures danyades. “Este port és el més afectat per les riuades del passat 29 d’octubre, ja que hi ha hagut molts danys en el moll, així com en el calat”, ha puntualitzat el conseller.

El titular de Medi Ambient ha remarcat “el compromís amb Cullera i amb la seguretat de les seues infraestructures”, i ha explicat que “estos treballs no sols reparen, sinó que milloren la instal·lació portuària”. Així, ha assegurat que “s’està renovant la instal·lació elèctrica amb tecnologia LED, també s’està reforçant el moll d’arrossegament”.

En l’última fase, prevista per a l’estiu, tindrà lloc el major dragatge històric realitzat per la Generalitat fins al moment. S’estima que s’extrauran del llit de la desembocadura del Xúquer, a on se situa el port, 170.000 metres cúbics per a recuperar l’operativitat i la profunditat del port. El conseller ha avançat que la intenció de la Conselleria és “convéncer el Ministeri per a reutilitzar eixa arena per a regenerar les platges del sud de Cullera, ja que hi ha un problema de regressió important”.

Fecha: 23/05/2025